Din elbil kan spare Danmark for milliarder

Elbilen er ikke længere bare et transportmiddel. Den er også ved at blive et værktøj, der kan hjælpe med at holde styr på et presset elnet – og samtidig gøre den grønne omstilling billigere for alle. Problemet er bare, at alt for mange danskere stadig ikke bruger den mulighed.

I takt med at Danmark får mere strøm fra sol og vind, bliver elsystemet mere følsomt. Solen skinner ikke altid, når vi har brug for strømmen, og vinden blæser ikke nødvendigvis, når prognoserne siger det. Derfor har elnettet brug for fleksibilitet. Og her er elbiler pludselig blevet langt mere interessante, end mange bilejere måske tror.

Allerede nu er omkring 175.000 danske elbiler koblet til intelligent opladning. Det svarer til cirka 30 procent af de godt 583.000 elbiler, der i dag er indregistreret i Danmark. Det er højt i international sammenhæng, men det er stadig kun begyndelsen. For potentialet er markant større.

Hos Energinet ser man de mange elbiler som en vigtig brik i fremtidens energisystem. Hvis flere bilejere lader smart i stedet for bare at sætte bilen til opladning med det samme, kan det være med til at aflaste elnettet, når belastningen er høj, og udnytte strømmen bedre, når der er rigeligt af den.

– Det er godt for den grønne omstilling og elektrificeringen, at flere og flere skifter til biler, der bruger grøn el i stedet for diesel eller benzin. Men vi har ikke armene helt oppe over hovedet i Energinet endnu. Det kan blive meget grønnere. For potentialet for at levere systemydelser fra vores stadig voksende park af elbiler, er enormt. Hvis flere tilvælger intelligent opladning af deres elbil, vil det være ren win-win for den grønne omstilling, siger Marie Budtz Pedersen, konstitueret vicedirektør i Energinets Forretning og Marked.

Din bil lader ikke bare – den hjælper elnettet

Intelligent opladning betyder ikke, at bilen nødvendigvis sender strøm tilbage til nettet. Det handler i stedet om at oplade på de rigtige tidspunkter. Når der er masser af strøm fra vind og sol, lader bilen op. Når nettet er mere presset, kan opladningen sættes ned i fart eller sættes på pause i en periode.

Energinet bruger såkaldte systemydelser til at holde balancen i elnettet, og her konkurrerer elbiler nu med alt fra kraftvarmeværker og batterianlæg til varmepumper og industrimaskiner om at levere den fleksibilitet, der er brug for.

Det er også en dyr øvelse. I 2025 brugte Energinet omkring 2 milliarder kroner på systemydelser til at balancere elnettet. Hvis flere aktører byder ind, stiger konkurrencen, og så falder omkostningerne.

– Jo flere aktører, der byder ind med systemydelser, desto mere konkurrence opstår der. Og det er med til at reducere Energinets omkostninger og i sidste ende også regningen til elforbrugerne, fordi systemtariffen på din og min elregning bliver lavere, siger Marie Budtz Pedersen.

Grøn samvittighed – og måske billigere opladning

For elbilisten er gevinsten ikke kun, at man hjælper den grønne omstilling. Intelligent opladning kan også smitte positivt af på økonomien. Energinet betaler ladeoperatørerne for de systemydelser, de sælger videre, og den værdi kan i nogle tilfælde ende hos kunderne i form af lavere abonnementspris eller løbende rabatter.

Det er dog forskelligt fra udbyder til udbyder, hvordan gevinsten bliver pakket ind i produkterne. Pointen er, at der faktisk kan være penge at hente – eller i det mindste en billigere samlet ladeaftale – uden at du som bilejer behøver ændre ret meget i hverdagen. Og ifølge Energinet er det heller ikke besværligt at komme i gang.

– Det tager kun et par minutter at tilmelde sig intelligent opladning hos en ladeudbyder. Til gengæld kan elbilisterne derefter sole sig i en lidt grønnere samvittighed. Og Energinet får flere, der leverer systemydelser, som er med til at gøre samfundets samlede regning til den grønne omstilling lavere. Alle vinder, siger Marie Budtz Pedersen.

Hvis du som elbilejer endnu ikke har slået intelligent opladning til, er det måske nu, du skal gøre det. Ikke bare for din egen skyld, men fordi din bil faktisk kan være med til at holde lyset tændt for resten af Danmark.

Udbyder | Tilbyder intelligent/smart opladning? | Hvad de selv lover
Clever | Ja | Oplader, når strømmen er billigere, CO2-aftrykket lavere, og elnettet mindst belastet. Clever skriver også direkte, at opladningen styres uden om elnettets spidsbelastning.
Andel Energi x Clever | Ja | Andel markedsfører løsningen med intelligent opladning, hvor bilen lader, når strømmen er billigst, CO2-aftrykket er lavest, og elnettets belastning tages med i ladeplanen.
Norlys | Ja | Norlys bruger selv betegnelsen intelligent opladning. Appen kan planlægge opladning ud fra billigste strøm, og Norlys viser også prognoser for CO2-niveau og andel vedvarende energi.
NRGi | Ja | NRGi har en funktion kaldet intelligent opladning/SmartCharge, som optimerer efter laveste elpris eller høj andel grøn strøm.
EWII | Ja, som SmartCharge | EWII skriver, at SmartCharge hjælper bilen med at lade, når strømmen er billigst eller grønnest.
OK | Ja, men mest som planlagt/smart opladning | OK skriver, at man kan planlægge opladning i appen og lade, når strømmen er billigst.
Monta | Ja, som SmartCharge | Monta tilbyder SmartCharge med fokus på elomkostninger, tidsrum og præferencer for opladning.

Din elbil kan spare Danmark for milliarder